DANIW TI PANANGORONA
Ni A. Solver Agcaoili
(INDANIW ITI 2009 GUMIL HAWAII CULTURAL FESTIVAL, PAGODA HOTEL INTERNATIONAL BALLROOM, HONOLULU, HAWAI’I
NADAYAW A TALLAONG ING-INGUNGOTEK IDA
ADDATAYO AMIN DITOY A SANGAPADA ITA
DATAYO A TESTIGO DAYTOY A KINANGAYED
DATAYO NGA ADIPEN TI ARABAI TI TALGED
TA ITI DAYTOY A RABII KET RABII TI BALLIGI
PANANGITALEK ITI REYNA TI KORONA TI KARI
BILEG A NAPNUAN PINTAS KAS ITI SAPASAP
TI PADAPADA NGA AYAT NGA INTAY IPASAGRAP
KENKA A REINA GLORIA NGA INGGET SUDI
KENKA MET REINA MELITA NGA IGGENT ASI
KADUAYO REINA EMMA A TI PUSO NAUMBI
ITI BARUKONGYO A NAPNO TI PANNAGIBI
KET BAY-ANDAK MARARAEM, APPO A TALLAONG
IPALUBOSYO NGA AGLUGAYAK KADAGITI SABONG
PANGNGARIG AMIN-AMIN NGA AN-ANEK-EK
DATAYO AMIN A MAKAAMMO ITI SASAINNEK
TA ITA A RABII ITI NGAYED DAYTOY A BUYA
A PAGRARAGSAKANTAY AMIN A SANGAPADA
DATAYO MANGSAKSI ITI PANNAKAKORONA
KADAGITI MANGIRUPRUPIR ITI KARIRIKNA
TA ASINNO KOMA NO DI MET LAENG DATAYO
TI AGRAMBAK NAIMBAG UNAY A GASATTAYO
TA TI REINA NGA ARABII KADAGITI RABIITAYO
ISU MET LAENG IMNAS NGA IDADDADUMATAYO
KAS KADAGITI REINA A NAPUSAKSAK
KAS KADAGITI SABONG UBING A BIGBIGAT
NAGDIGOS KADAGITI DIAMANTE A LINNAAW
PAKABUKLAN TI NAPAAMO NGA AR-ARARAW
KENKA ARI A BABAI NGA ITI PODER IKOT
KUKUAM TA KUKUAM BURTIA ITI PARIKUT
SUNOTAM NGA IWARAS DAGITI BIRTUD
TAPNO DITOY ARPADMI INKAM IBALUD
IBALUDMI TI GASAT A NASAYAAT
SAMINTO TAGIKUKUAEN TI RIMAT
KAS RAYA DAGITI SILAW ITA A DARIKMAT
KAS AGNANAYON A RAY-AW KET SIPSIPAT
NGARUD GAGAYYEMMI KEN PAPAGAYAM
KADUAENDAK NGA AGLUGAY, AGLAK-AM
PANANGILALAEM DAYAW TI REINA ITAN
ITI DAYTOY A TARIPNONG MABALANGATAN
KADAGITI REINA AMINTAYO NGA AGLUGAY
KADAKUADA NGA AGKURNO RUMBENG UNAY
TAPNO ITI KASTA MAISURAT TARIGAGAY
MAIMARKA LAGIPTAYO A NAKIDANGGAY
TARIPNONGTAYO A MANGMINGMINGMING ITA
TI NAKALLALAGIP A BUYA DAYTOY A PADAYA
SALAENTAYO KETDI AMINTAYO A PADAPADA
SALA TI PANTOK NAGKAADU A KATKATAWA
KENKA REINA A GLORIA AGKURNOKAMI
ISAGUTMI KENKA SAGUT DAYTOY A RABII
IDULINMO KOMA ITI SULSULINEK TI PANUNOT
KAS PANGLAGLAGIPMO KADAKAM A BUYOT
KADAKAYO A REINA A NALASBANG
KENKA REINA MELITA A TI ISIP KAMANG
SIKA TI TAKLINMI ITI INALDAW-ALDAW
PANGITEDAN NAIDADDADUMA A DAYAW
KENKA MET REINA NGA EMMA ITI SIBAY
SIKA’T PAULO NARUAY NGA ANDINGAY
ITI PANUNOTMI NGA IMULA’T SAGUDAY
TAPNO BARUKONG AMINKAM AGRANG-AY
DAKAYO AMIN TI INKAM PAGULIDANAN
DAKAYO AMIN TI INKAM PAGKAMANGAN
DAYTOY NANGAYED A RABII’T SAKSI
TI LINGLINGAY DAYTOY A TARIPNONGMI
ISAGUTMI KORONA TI DAYAW TI TALLAONG
KET ISUBLIYO KADAKAMI TI PAMENDISION
ITI KASTA KET MAULIT-ULIT RAGRAG-O
AGAPON TA AGAPON ITI UMOK TI PUSO
NAIMBAG A RABII KADAKAYO A SANGAPADA
PADAK IDA A BABAONEN NASUDI A REREINA
PADAK A PABABAON ITI DAYAGDA
PADAK NGA AGTAMED ITI KORONA
ilo_Latn lus_Latn ban_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn